Meloni se toespraak oor familie maak opnuut opslaeGiorgia Meloni (Foto: RICCARDO DE LUCA/ AFP) Sosiale media is vandeesweek behoorlik aan die gons nadat ŉ ou toespraak deur Giorgia Meloni, die vrou wat op koers is om die eerste vrou as eerste minister van Italië te word, weer die ronde doen. Meloni se party, Broederskap van Italië, het Sondag die oorwinning in die nasionale verkiesing beklink. Meloni het in 2020 toeskouers op hul voete gehad toe sy by ŉ geleentheid in Rome ŉ toespraak oor die bedreiging van die gesin en die aanslag op identiteit gelewer het. In die toespraak het sy aangevoer dat daar spesifieke markkragte aan die werk is wat burgers in “verbruikerslawe” wil verander. “Hoekom is gesinne die vyand? Hoekom is [die idee van] familie so skrikwekkend? Daar is ŉ enkele antwoord op al hierdie vrae. Dit is omdat dit ons definieer, omdat dit ons identiteit is. Dis omdat alles wat ons definieer, die vyand is van diegene wat ons van ons identiteit wil ontneem en in perfekte verbruikerslawe wil verander,” sê sy in die 15 minute lange toespraak. In die poging om verbruikerslawe te skep, sê Meloni word Italianers se “nasionale, godsdienstige, geslag- en gesinsidentiteit aangeval”. “Ek kan nie myself as ŉ Italianer, Christen, vrou en ma definieer nie. Nee. Ek moet burger x, gender x, ouer 1, ouer 2 wees. Ek moet net ŉ nommer wees want as ek net ŉ nommer is, het ek nie meer ŉ identiteit nie. Dan sal ek die perfekte verbruikerslaaf vir die finansiële spekulante wees.” Meloni, wat steeds uitgesproke is oor haar konserwatiewe politieke standpunte, het destyds al gesê dat die rede waarom sy, en haar party, soveel ontsag inboesem is omdat hulle nie as nommers beskou wil word nie. “Ons sal die waarde van die mens beskerm, want elkeen van ons is uniek. Ons sal dit, die Here, ons land en familie beskerm,” het sy onderneem. Die toespraak is sedert haar oorwinning Sondag weer wyd op sosiale media versprei en talle Twitter-gebruikers reg oor die wêreld het hul steun vir Meloni se standpunt uitgespreek. “Ek het nog nooit enige politikus gehoor wat so goed kan verduidelik waarteen en waarom ons baklei nie,” het Gregory Price, ŉ ontleder van mediabronne, op Twitter geskryf. “Wat ŉ pragtige mens – die krag en moed van ŉ leeu, slaan die waarheid met ŉ hamer. Geen wonder sy het die stembusse gedomineer nie. Sy kon nie méér korrek wees nie,” skryf ŉ ander een. Jaco Kleynhans, hoof van internasionale skakeling vir die Solidariteit Beweging, het in een van sy jongste meningstukke gesê dat Meloni duidelik van voorneme is om ŉ meer konserwatiewe beleid, in besonder oor identiteit en waardes, te implementeer. “Dit sal waarskynlik ŉ sterk klem op die tradisionele gesin, die regte van ouers in hulle kinders se onderrig, beperkings op aborsieregte en streng optrede teen onwettige immigrasie insluit,” skryf hy. Meloni se party se steun het met Sondag se verkiesing aansienlik gegroei en daarmee Italië se grootste enkele party geword. Sy en haar bondgenote, die twee konserwatiewe partye Lega en Forza Italia, het Dinsdag begin met ŉ lang proses om ŉ nuwe regering te vorm. Die 45-jarige Meloni is goed op koers om eerste minister te word, maar benodig haar bondgenote om ŉ meerderheid in die parlement te wen. Pres. Sergio Mattarella sal egter eers oor twee weke begin met konsultasie oor wie die nuwe regering sal lei wanneer die senaat se president in die parlement aangewys is. In die verlede het dit enigiets van vier tot 12 weke geneem voordat ŉ nuwe regering behoorlik beheer oorneem.